REPUBLIKA SRBIJA

NARODNA SKUPŠTINA

Odbor za pravosuđe, državnu

upravu i lokalnu samoupravu

07 Broj: 06-2/129-17

12. jul 2017. godine

B e o g r a d

**Z A P I S N I K**

**21. SEDNICE ODBORA ZA PRAVOSUĐE, DRŽAVNU UPRAVU I LOKALNU SAMOUPRAVU, ODRŽANE 24. JULA 2017. GODINE**

Sednica je počela u 10,00 časova.

Sednicom je predsedavao Petar Petrović, predsednik Odbora.

Sednici su prisustvovali članovi Odbora: Slaviša Bulatović, Neđo Jovanović, Đorđe Komlenski, dr Aleksandar Martinović, Žarko Mićin, Dušan Pavlović, Jovan Palalić, Balint Pastor, Sreto Perić, Miletić Mihajlović.

Osim članova Odbora, sednici su prisustvovali i Aleksandra Majkić, zamenik člana Biljane Pantić Pilja i Marko Parezanović, zamenik člana Katarine Rakić.

Sednici nisu prisustvovali članovi Odbora: Mihailo Jokić, Nataša Mićić, Vjerica Radeta i Dušan Petrović, niti njihovi zamenici.

Sednici su prisustvovali i Sandra Kulezić i Tatjana Lagumdžija, članovi Državnog veća tužilaca i Katarina Antić, viši savetnik u Administrativnoj kancelariji Državnog veća tužilaca.

Predsednik Odbora je konstatovao da su ispunjeni uslovi za rad i punovažno odlučivanje, nakon čega je predložio, a članovi Odbora su **jednoglasno** utvrdili sledeći

D n e v n i r e d :

1. Utvrđivanje Predloga odluke o prestanku funkcije predsednika Prekršajnog apelacionog suda;
2. Razmatranje Predloga odluke o izboru zamenika javnog tužioca, koji je podnelo Državno veće tužilaca (broj: 119-2017/17 od 17. jula 2017. godine);
3. Razno.

Pre prelaska na rad po tačkama utvrđenog dnevnog reda predsednik je stavio na glasanje, a članovi Odbora su bez primedbi, većinom glasova usvojili: Zapisnika sa 16. sednice Odbora za pravosuđe, državnu upravu i lokalnu samoupravu održane 13. juna 2017. godine; Zapisnika sa 17. sednice Odbora za pravosuđe, državnu upravu i lokalnu samoupravu održane 24. juna 2017. godine i Zapisnika sa 18. sednice Odbora za pravosuđe, državnu upravu i lokalnu samoupravu održane 26. juna 2017. godine.

**PRVA TAČKA** – Utvrđivanje Predloga odluke o prestanku funkcije predsednika Prekršajnog apelacionog suda.

Predsednik Odbora je obavestio prisutne da je mr Zoran Pašalić, uputio dopis Narodnoj skupštini, zaveden pod 03 Broj: 118-2053/17, od 20. jula 2017. godine, kojim traži da Narodna skupština donese odluku o prestanku funkcije predsednika Prekršajnog apelacionog suda, na lični zahtev.

Predsedavajući je otvorio raspravu u vezi sa ovom tačkom Dnevnog reda, te kako se niko od članova Odbora nije javio za reč, predsedavajući je zaključio raspravu u vezi sa ovom tačkom dnevnog reda predložio da članovi Odbora utvrde Predlog odluke o prestanku funkcije predsednika suda mr Zoranu Pašaliću, predsedniku Prekršajnog apelacionog suda, na lični zahtev, sa danom 19. jul 2017. godine.

Članovi Odbora su **većinom glasova utvdili** navedeni Predlog odluke.

Odbor je zaključio da Predlog ove odluke uputi Narodnoj skupštini sa predlogom da se razmatra po hitnom postupku, u skladu sa članom 167. Poslovnika Narodne skupštine.

Za predstavnika predlagača određen je Petar Petrović, predsednik Odbora.

**DRUGA TAČKA –** Razmatranje Predloga odluke o izboru zamenika javnog tužioca, koji je podnelo Državno veće tužilaca (broj: 119-2017/17 od 17. jula 2017. godine).

**Sandra Kulezić** je istakla da je konkurs za izbor zamenika javnih tužilaca sproveden radi izbora 14 zamenika javnih tužilaca Prvom osnovnom javnom tužilaštvu u Beogradu; Drugom osnovnom javnom tužilaštvu u Beogradu; Trećem osnovnom javnom tužilaštvu u Beogradu; Osnovnom javnom tužilaštvu u Obrenovcu; Osnovnom javnom tužilaštvu u Pančevu; Osnovnom javnom tužilaštvu u Velikoj Plani; Osnovnom javnom tužilaštvu u Zrenjaninu; Osnovnom javnom tužilaštvu u Bečeju; Osnovnom javnom tužilaštvu u Sremskoj Mitrovici; Osnovnom javnom tužilaštvu u Šapcu; Osnovnom javnom tužilaštvu u Kruševcu; Osnovnom javnom tužilaštvu u Kraljevu; Osnovnom javnom tužilaštvu u Nišu; Osnovnom javnom tužilaštvu u Požarevcu.

Naglasila je da je na konkursu učestvovalo 190 kandidata, te da je određen broj polagalo ispit pred Državnim većem tužilaca, dok je jedan broj kandidata završio Pravosudnu akademiju, pa nisu polagali test.

Rekla je da su svi predloženi kandidati dobili maksimalnu ocenu, kao i da se vodilo računa da budu predloženi kandidati koji su imali najduži staž kao saradnici u javnim tužilaštvima i koji su završili Pravosudnu akademiju. Takođe se vodilo računa da u javnim tužilaštvima sa sedištima u višenacionalnim sredinama budu predloženi kandidati koji govore i jezike nacionalnih manjina.

Iznela je stav da su svi predloženi kandidati sposobni da na najkvalitetniji način odgovorno preuzmu obavljanje funkcije zamenika javnog tužioca.

Predsednik Odbora je otvorio raspravu u vezi sa ovom tačkom Dnevnog reda, u kojoj je učestvovao Dušan Pavlović.

**Dušan Pavlović** je rekao da nema primedbe u vezi sa predloženim kandidatima, ali da može da ukaže na izvesne nedostatke koji se odnose na postupak njihovog izbora, pre svega na pojedine odredbe Pravilnika.

Naveo je deo člana 77a Zakona o javnom tužilaštvu, kojim je propisan način vrednovanja kandidata koji se predlažu Narodnoj skupštini za izbor za zamenika javnog tužioca, a na osnovu koga kandidat može da bude ocenjen maksimalnom ocenom 5 (pet).

Ukazao je da na rang listi koju je objavilo Držano veće tužilaca, postoje kandidati koji su ocenjeni ocenom 8 (osam), do koje se došlo primenom dodatnih kriterijuma koji su propisani Pravilnikom koji je usvojilo Državno veće tužilaca i na osnovu koga se vrši rangiranje kandidata.

Naglasio je da je pred Ustavnim sudom pokrenut postupak za ocenu ustavnosti ovog pravilnika i izrazio bojazan da bi, u zavisnosti od odluke Ustavnog suda, kandidati za izbor za zamenika javnog tužioca mogli da bubu dovedeni u neprijatnu situaciju.

Predložio je izmenu člana 77a Zakona o javnom tužilaštvu, na način da bude propisano da navedeni kriterijumi za odabir kandidata predstavljaju minimalne uslove koje kandidat za zamenika javnog tužioca mora da ispuni, što bi dalo mogućnost Državnom veću tužilaca da propisuje dodatne kriteerijume, na koji način bi se izvršilo usklađivanje Zakona i Pravilnika.

Postavio je pitanje na osnovu kojih kriterijuma je izvršena selekcija kandidata koji imaju istu ocenu.

Istakao je da ceo postupak izbora kandidata nije dovoljno transparentan, s obzirom da nije omogućen uvid u zapisnike o obavljenim razgovorima sa kandidatima, što smatra značajnim kriterijumom za odabir kandidata, te da je upravo zbog toga potrebno da Pravilnik bude usklađen sa Zakonom.

Nakon što je zaključio raspravu u vezi sa ovom tačkom Dnevnog reda, predsedavajući je stavio na glasanje predlog:

-da Odbor za pravosuđe, državnu upravu i lokalnu samoupravu konstatuje da je Predlog odluke o izboru zamenika javnog tužioca podnelo Državno veće tužilaca kao ovlašćeni predlagač, u skladu sa članom 75. stav 1. Zakona o javnom tužilaštvu i članom 13. alineja druga Zakona o Državnom veću tužilaca;

-da Odbor odluči da predloži Narodnoj skupštini da prihvati Predlog odluke o izboru zamenika javnog tužioca u: Prvom osnovnom javnom tužilaštvu u Beogradu; Drugom osnovnom javnom tužilaštvu u Beogradu; Trećem osnovnom javnom tužilaštvu u Beogradu; Osnovnom javnom tužilaštvu u Obrenovcu; Osnovnom javnom tužilaštvu u Pančevu; Osnovnom javnom tužilaštvu u Velikoj Plani; Osnovnom javnom tužilaštvu u Zrenjaninu; Osnovnom javnom tužilaštvu u Bečeju; Osnovnom javnom tužilaštvu u Sremskoj Mitrovici; Osnovnom javnom tužilaštvu u Šapcu; Osnovnom javnom tužilaštvu u Kruševcu; Osnovnom javnom tužilaštvu u Kraljevu; Osnovnom javnom tužilaštvu u Nišu; Osnovnom javnom tužilaštvu u Požarevcu.

-da za izvestioca Odbora na sednici Narodne skupštine bude određen Petar Petrović, predsednik Odbora.

Članovi Odbora su **većinom glasova** usvojili navedeni predlog.

Sednica je završena u 10,30 časova.

SEKRETAR PREDSEDNIK

Sanja Pecelj Petar Petrović